Document ID: 32011R0458

KOMISSION ASETUS (EU) N:o 458/2011,
annettu 12 päivänä toukokuuta 2011,
moottoriajoneuvojen ja niiden perävaunujen renkaiden asennusta koskevista tyyppihyväksyntävaatimuksista sekä moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista annetun Euroopan parlamentin ja neuvoston asetuksen (EY) N:o 661/2009 täytäntöönpanosta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 661/2009 (1) ja erityisesti sen 14 artiklan 1 kohdan a alakohdan,
sekä katsoo seuraavaa:
(1)
Asetus (EY) N:o 661/2009 on erillisasetus, joka on annettu puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (puitedirektiivi) (2) mukaisen tyyppihyväksyntämenettelyn soveltamiseksi.
(2)
Asetuksella (EY) N:o 661/2009 kumotaan moottoriajoneuvojen ja niiden perävaunujen renkaista ja renkaiden asentamisesta 31 päivänä maaliskuuta 1992 annettu neuvoston direktiivi 92/23/ETY (3). Kyseisessä direktiivissä säädetyt vaatimukset olisi siirrettävä tähän asetukseen ja tarvittaessa mukautettava tieteellisen ja teknisen tiedon kehitykseen.
(3)
Tämän asetuksen soveltamisalan olisi vastattava direktiivin 92/23/ETY soveltamisalaa. Asetuksen olisi siis koskettava M-, N- ja O-luokkien ajoneuvoja.
(4)
Asetuksessa (EY) N:o 661/2009 vahvistetaan moottoriajoneuvojen tyyppihyväksyntään liittyvät perusvaatimukset renkaiden asentamisen osalta. Sen vuoksi on tarpeen vahvistaa kyseisessä tyyppihyväksynnässä sovellettavat menettelyt, testit ja vaatimukset sen varmistamiseksi, että ajoneuvossa käytettävät renkaat ovat kyseisen ajoneuvon kuorman, ajonopeuden ja käyttöominaisuuksien mukaiset.
(5)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Soveltamisala
Tätä asetusta sovelletaan direktiivin 2007/46/EY liitteessä II olevien määritelmien mukaisten M-, N- ja O-luokkien ajoneuvoihin.
2 artikla
Määritelmät
Tässä asetuksessa sovelletaan seuraavia määritelmiä:
1)
’ajoneuvotyypillä renkaiden asennuksen osalta’ tarkoitetaan ajoneuvoja, jotka eivät poikkea toisistaan sellaisilta olennaisilta ominaisuuksiltaan kuin rengastyyppi, renkaan vähimmäis- ja enimmäiskokomerkinnät, pyörien mitat ja keskiösyvyydet sekä asennettaviksi soveltuvien renkaiden nopeus- ja kuormitusominaisuudet ja roiskesuojien ominaisuudet;
2)
’rengastyypillä’ tarkoitetaan joukkoa renkaita, jotka eivät eroa toisistaan seuraavien olennaisten ominaisuuksiensa suhteen:
a)
renkaan luokka: C1, C2 tai C3 kuten asetuksen (EY) N:o 661/2009 8 artiklan 1 kohdassa on kuvailtu; ja
b)
luokan C1 renkaiden tapauksessa ilmarengastyypin ominaisuudet Yhdistyneiden Kansakuntien Euroopan talouskomission (UN/ECE) säännön N:o 30 (4) 2.1 kohdan mukaisesti;
c)
luokkien C2 ja C3 renkaiden tapauksessa ilmarengastyypin ominaisuudet UN/ECE-säännön N:o 54 (5) 2.1 kohdan mukaisesti;
3)
’renkaan kokomerkinnällä’ tarkoitetaan C1-luokan renkaiden tapauksessa UN/ECE-säännön N:o 30 2.17 kohdan mukaista ja C2- ja C3-luokkien renkaiden tapauksessa UN/ECE-säännön N:o 54 2.17 kohdan mukaista merkintää;
4)
’pyörän keskiösyvyydellä’ tarkoitetaan navan kiinnityspinnan etäisyyttä vanteen keskilinjasta;
5)
’ilmarenkaan rakenteella’ tarkoitetaan renkaan rungon teknisiä ominaisuuksia;
6)
’tavanomaisella renkaalla’ tarkoitetaan rengasta tai itsekantavaa run-flat-rengasta, joka on tarkoitettu tavanomaiseen maantiekäyttöön;
7)
’itsekantavalla run-flat-renkaalla’ tarkoitetaan UN/ECE-säännön N:o 64 (6) 2.4.3 kohdassa määriteltyä rengasta;
8)
’tilapäiseen käyttöön tarkoitetulla vararenkaalla’ tarkoitetaan rengasta, joka eroaa renkaasta, joka on tarkoitettu asennettavaksi mihin tahansa ajoneuvoon tavanomaisia ajo-olosuhteita varten, ja joka on tarkoitettu ainoastaan tilapäiseen käyttöön rajoitetuissa ajo-olosuhteissa;
9)
’pyörällä’ tarkoitetaan kokonaista pyörää, joka koostuu vanteesta ja levypyörästä;
10)
’tilapäiseen käyttöön tarkoitetulla varapyörällä’ tarkoitetaan pyörää, joka eroaa ajoneuvotyypin tavanomaisista pyöristä;
11)
’yksiköllä’ tarkoitetaan pyörän ja renkaan muodostamaa kokoonpanoa;
12)
’vakioyksiköllä’ tarkoitetaan yksikköä, joka voidaan asentaa ajoneuvoon tavanomaista käyttöä varten;
13)
’varayksiköllä’ tarkoitetaan yksikköä, joka on tarkoitettu vaihdettavaksi vakioyksikön tilalle tämän rikkoutuessa, ja se voi olla kumpi tahansa seuraavista;
14)
’vakiovarayksiköllä’ tarkoitetaan pyörän ja renkaan kokoonpanoa, jonka pyörän ja renkaan kokomerkinnät, pyörän keskiösyvyys ja renkaan rakenne ovat samat kuin samaan akselipaikkaan ja tiettyyn ajoneuvovarianttiin ja -versioon tavanomaista käyttöä varten asennettavan yksikön, mukaan lukien pyörät, jotka on valmistettu eri materiaalista ja joissa saatetaan käyttää erilaisia pyöränkiinnitysmuttereita tai -pultteja, mutta jotka ovat muutoin samanlaisia tavanomaista käyttöä varten tarkoitettujen pyörien kanssa;
15)
’tilapäiseen käyttöön tarkoitetulla varayksiköllä’ tarkoitetaan mitä tahansa pyörän ja renkaan kokoonpanoa, joka ei sisälly ’vakiovarayksikön’ määritelmään ja joka sisältyy johonkin UN/ECE-säännön N:o 64 2.10 kohdassa määritellyistä tilapäiseen käyttöön tarkoitettujen varayksikköjen tyypeistä;
16)
’nopeusluokkatunnuksella’ tarkoitetaan C1-luokan renkaiden tapauksessa UN/ECE-säännön N:o 30 2.29 kohdassa ja C2- ja C3-luokkien renkaiden tapauksessa UN/ECE-säännön N:o 54 2.28 kohdassa määriteltyä tunnusta;
17)
’kantavuusluvulla’ tarkoitetaan numeroa, joka ilmaisee renkaan enimmäiskuormituksen C1-luokan renkaiden tapauksessa UN/ECE-säännön N:o 30 2.28 kohdan ja C2- ja C3-luokkien renkaiden tapauksessa UN/ECE-säännön N:o 54 2.27 kohdan mukaisesti;
18)
’enimmäiskuormituksella’ tarkoitetaan massaa, jonka rengas pystyy kantamaan, kun sitä käytetään renkaan valmistajan määrittelemien edellytysten mukaisesti.
3 artikla
Ajoneuvon renkaiden asennuksen EY-tyyppihyväksyntää koskevat säännökset
1. Valmistajan on itse tai edustajansa välityksellä toimitettava tyyppihyväksyntäviranomaiselle hakemus, joka koskee ajoneuvon EY-tyyppihyväksyntää sen renkaiden asentamisen osalta.
2. Hakemus on laadittava liitteessä I olevassa 1 osassa esitetyn ilmoituslomakkeen mallin mukaisesti.
3. Jos tämän asetuksen liitteessä II vahvistetut asiaankuuluvat vaatimukset täyttyvät, tyyppihyväksyntäviranomaisen on myönnettävä EY-tyyppihyväksyntä ja annettava tyyppihyväksyntänumero direktiivin 2007/46/EY liitteessä VII säädetyn numerointijärjestelmän mukaisesti.
Jäsenvaltio ei saa antaa samaa numeroa toiselle ajoneuvotyypille.
4. Edellä olevan 3 kohdan soveltamista varten hyväksyntäviranomaisen on annettava EY-tyyppihyväksyntätodistus, joka on laadittu tämän asetuksen liitteessä I olevassa 2 osassa annetun mallin mukaisesti.
4 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä toukokuuta 2011.

Labels: 7
1
8